पोटैशियम-विटामिन C से भरपूर, ब्लड प्रेशर और दिल की बीमारियों में कारगर, आंखों की रोशनी बढ़ाए
कहने को कटहल एक फल है लेकिन आजकल इस पर बनी फिल्म से यह चर्चा में है। खासकर कटहल की वैरायटी ‘अंकल हॉन्ग’ की सभी बातें कर रहे हैं।
कहने को कटहल एक फल है लेकिन आजकल इस पर बनी फिल्म से यह चर्चा में है। खासकर कटहल की वैरायटी ‘अंकल हॉन्ग’ की सभी बातें कर रहे हैं। फिल्म में कहटल की अंकल हॉन्ग वैरायटी के बारे में लोगों ने पहली बार सुना।
दरअसल, अंकल हॉन्ग की वैरायटी वाला हल्का पीला और लाल रंग का कटहल मलेशिया में उगाया जाता है। काटने पर बिल्कुल चिपचिपा नहीं। अंदर से सॉफ्ट। ये कटहल पका हुआ खा लें तो बाकी फलों का स्वाद भूल जाइएगा। इसमें भी वो सारे पौष्टिक तत्व होते हैं जो दूसरी वैरायटी के कटहल में होते हैं। विटामिन C, पोटैशियम और फाइबर से भरपूर। भारत में इस वैरायटी के कटहल नहीं होते। हालांकि कई दूसरी वैरायटी हैं जो अपने स्वाद में अंकल हॉन्ग से भी बेहतर हैं।
फल, पत्तियां, जड़ सबकुछ उपयोगी 
कटहल ऐसा पेड़ है जिसका एक-एक भाग उपयोग में लाया जाता है। कच्चा है तो सब्जी के रूप में पका कर खा सकते हैं, पकने पर फल के रूप में। यहां तक कि इसके बीज भी पकाकर खाए जाते हैं। कच्चे कटहल का अचार भी लाजवाब होता है। वेजिटेरियन लोगों के लिए तो यह नॉनवेज का टेस्ट देता है। इसके फल और बीज दोनों न्यूट्रिशन से भरपूर होते हैं। कटहल की पत्तियों को जानवरों को भी खिलाया जाता है। इसकी जड़ और पत्तियां दवा बनाने में इस्तेमाल होती हैं। जबकि कटहल की लकड़ी फर्नीचर और म्यूजिकल इंस्ट्रूमेंट्स बनाने के काम आती हैं।
खबर में आगे बढ़ने से पहले इस पोल में अपनी राय दें
कटहल का आटा डाइबिटीज से बचाता है 
क्या आपने कटहल का आटा कभी खाया है? अगर नहीं, तो इस्तेमाल करके देखिए। कच्चे और हरे कटहल को सुखाकर इसका आटा तैयार किया जाता है। 30 ग्राम कटहल के आटे में 108 कैलोरी, 20 ग्राम कार्बोहाइड्रेट्स और 5 ग्राम फाइबर होता है। रिसर्च में पाया गया है कि टाइप 2 डाइबिटीज रोगियों को कटहल का आटा खाने को दिया जा सकता है। इससे ब्लड का ग्लूकोज लेवल कंट्रोल में रहता है।
रेगुलर कटहल खाने से घाव भरते हैं 
कटहल विटामिन C का सबसे बढ़िया स्रोत है। एंटीऑक्सीडेंट्स भरपूर होने से इम्यून सिस्टम बेहतर होता है। विटामिन C से ही कोलैजन नामक प्रोटीन बनता है जिससे स्किन हेल्दी. हडि्डयां और टिश्यूज मजबूत होते हैं।
कहटल में एंटी इंफ्लैमेटरी, एंटी बैक्टीरियल और एंटी फंगल गुण होते हैं। साथ ही कोलैजन प्रोटीन से शरीर का घाव जल्द भरता है।
कटहल का फल उन नायाब फलों में से है जिसमें बी-कॉम्प्लेक्स विटामिन पाए जाते हैं। साथ ही विटामिन B6, नाइसीन, राइबोफ्लेवीन और फॉलिक एसिड की मात्रा भी मिलती है।
पोटैशियम से भरपूर, बीपी कंट्रोल में रहता है 
शरीर में फ्लूड संतुलित रहे इसके लिए पोटैशियम की भरपूर मात्रा जरूरी है। पके हुए कटहल में न्यूट्रिशनल वैल्यू अधिक होती है। इसके 100 ग्राम टूकड़े में भी 287-323 mg पोटैशियम होता है। जबकि 30 से 70mg तक कैल्शियम और 20 ग्राम तक कार्बोहाइड्रेट होता है। पोटैशियम होने से ब्लड प्रेशर को कम रखने में मदद मिलती है।
हृदय रोगियों को होता है फायदा 
कटहल में कई तरह के कंपाउंड होते हैं जिससे हाई ब्लड प्रेशर को कंट्रोल किया जाता है। इससे हृदय की बीमारियां भी ठीक रहती हैं। मांसपेशियां मजबूत होती हैं और नर्व सिस्टम भी बेहतर काम करता है।
डाइजेशन बेहतर करता है 
जिन्हें कब्ज की शिकायत है उन्हें कटहल जरूर खाना चाहिए। इसमें फाइबर मौजूद होने से खाना जल्दी पचता है और कब्ज की समस्या दूर होती है। डाइटीशियन डॉ. विजयश्री प्रसाद बताती हैं कि इससे आंतों की एक तरह से सफाई हो जाती है। पाइल्स रोगियों को कटहल खाने से राहत मिलती है। कोलोन कैंसर की स्थिति में कटहल खाना फायदेमंद होता है।
आंखों की रोशनी बढ़ती है
कटहल में विटामिन A और बीटा कैरोटीन भी होते हैं। बीटा कैरोटीन भी सिंथेसिस से विटामिन A में बदल जाता है। आंखों की रोशनी के लिए विटामिन A जरूरी है। यह आंखों को बैक्टीरिया और वायरस के इन्फेक्शन से बचाता है। कटहल में ल्यूटिन जिएजैंथिन एंटी ऑक्सीडेंट्स होते हैं जो आंखों में तेज रोशनी या अल्ट्रावॉयलेट किरणों को आने से रोकता है।
धीमी रोशनी में आपकी आइसाइट को बेहतर रखता है।
कटहल की जड़ से अस्थमा ठीक होता है 
अस्थमा रोगियों को सांस लेने में तकलीफ होती है। रिसर्च में पाया गया है कि कटहल की जड़ को उबालकर लेने से अस्थमा में राहत मिलती है। कटहल में आयरन की भी प्रचुर मात्रा होती है जिससे खून में रेड ब्लड सेल्स की कमी को दूर किया जाता है।
बिरयानी से लेकर कटहल के कटलेट तक मशहूर 
कटहल स्वाद के मामले में नंबर वन है। इसके कई व्यंजन बनते हैं जैसे कटहल की बिरयानी, कटहल के कबाब, कटहल के कोफ्ते, दम कटहल की सब्जी, कहटल के कटलेट और कटहल के चिप्स मशहूर हैं।
मलयाली चक्का से ही अंग्रेजी में बना जैकफ्रूट 
दुनिया को कटहल देने का श्रेय भारत को जाता है। मलयालम में जो चक्का कहा गया है उसे पुर्तगीज में जक्का कहा गया। अंग्रेजी में जाकर यह जैकफ्रूट हो गया। असम, त्रिपुरा, बिहार, झारखंड, उत्तर प्रदेश, केरल, तमिलनाडु, कर्नाटक, महाराष्ट्र, आंध्र प्रदेश में कटहल बड़े स्तर पर पाया जाता है।
कटहल तो बांग्लादेश का राष्ट्रीय फल है। श्रीलंका में इसे राइस ट्री कहते हैं। भारत में लोकल लेवल पर कटहल की कई वैरायटी है जैसे गुलाबी, चंपा, हजारी। असम में पकिहुआ और खोजा तो दक्षिण के राज्यों में वर्रिका, कुझा, नवारिका, वेलिपाला मशहूर हैं। कई हाइब्रिड भी हैं जैसे NJT1, NJT2, NJT3 और NJT4 जिनके फल काफी बड़े होते हैं। एक कटहल का वजन 40 किलो से अधिक हो सकता है।